Heilzame grote mit aller beheglicheit vorgescreven und wat wii gudes vormogen. Erzame, leve her Kersten, besunderge gude vrunt. Alze wy juwer erzamheit ok vore in unsen breve gescreven hebben van den lakenen und anderen gude, dat leyder tho herv[e]ste latest vorgangen ut deme schepe over bord van waters not wegen in de zee geworpen wart, dat tho Lubeke, to Godlande und in andere henzestede und ok een deel hiir berven luden thobehort: der lakene und gudes is vuste wat geberget, alze wy vornemen, dar gii jw vruntliken ane bewyset hebben, des wii jw ghutliken dancken. Hiirumme, leve her Kersten, besunderge gude vrunt, bidde wii juwe erzamheit, alze wy ghutlikest kunnen und mogen, dat gii wol don umme Godes willen und umme der ghemeynen stede und copmans willen und laten dat gud, wes dat darvan geberget is, desseme erbaren knapen Marcqwarde, wiiser dusses breves, den de gude lude und copmanne, den dat gud thobehort, vullenkomen mechtich gemaket hebben liick en sulven to donde und tho latene, de ok juwer erzamheit muntliken aller zake wol berichten sal, ghutliken volgen umme vochlik redelik bergelön, dat me dar gerne van geven sal. Und wilt jw hiir so vruntliken yne bewiisen alze wii jw des ghansliken wol thobetruwen und wii thegen juwe erzamheit in geliiken offte in groteren zaken edder de juwe alle tiit gerne vordeynen willen, war wii mogen. Und dusses begere wii juwe beschreven ghutlike antworde mit den ersten. De wii Gode bevelen. Scriptum in die Ambrosii etc. anno 24.